钦定古今图书集成/明伦汇编/官常典/第311卷 > 郭敦
## 钦定古今图书集成/明伦汇编/官常典/第311卷 > 郭敦

按《明外史》本传：“敦字仲厚，堂邑人。洪武中，以乡举入
太学，授户部主事，迁衢州知府，多惠政。衢俗，贫者辄
焚尸，敦为厉禁，且立义阡，俗遂革，禁民聚淫祠。敦疾，
民劝弛其禁，弗听，疾亦瘳。在衢七年，永乐初，坐累征，
耆老数百人伏阙乞留不得。后廷臣言敦廉正，召补
监察御史，迁河南左参政，调陕西。十六年春，胡濙言
‘敦有大臣体’。”擢礼部右侍郎兼太仆寺卿，偕给事中
陶衎巡抚顺天。仁宗即位，以大行丧不斋宿，降太仆
卿。旋进户部左侍郎兼詹事府少詹事。宣德二年进
尚书。陕西旱，命与隆平侯张信抚之。请《蠲逋赋》，赈贫
乏，考黜贪吏，罢不急之务，凡十数条。事悉从之。岁馀，
召还。在部多所兴革，罢王田之夺民业者，令民开荒
不起科。建《漕运议》，民运至瓜洲、仪真，资卫卒运至京，
民甚便之。六年卒于官。